(...PICT...)

PERUSTELUT

1. EHDOTUKSEN TAUSTA

· Ehdotuksen perustelut ja tavoitteet

Mukauttaa neuvoston asetuksessa (EY) N:o 1217/2009 [1] säädettyä komission täytäntöönpanovaltaa tekemällä ero komissiolle siirretyn säädösvallan ja komission täytäntöönpanovallan välillä, joista määrätään Euroopan unionin toiminnasta tehdyn sopimuksen (SEUT-sopimus) 290 ja 291 artiklassa.

· Yleinen tausta

Euroopan unionin toiminnasta tehdyn sopimuksen (SEUT-sopimus) 290 ja 291 artiklassa tehdään ero kahden erityyppisen komission säädöksen välillä:

– SEUT-sopimuksen 290 artiklan mukaan lainsäätäjä voi siirtää komissiolle vallan antaa muita kuin lainsäätämisjärjestyksessä hyväksyttäviä, soveltamisalaltaan yleisiä säädöksiä, joilla täydennetään tai muutetaan lainsäätämisjärjestyksessä hyväksytyn säädöksen tiettyjä, muita kuin sen keskeisiä osia. Komission näin antamia säädöksiä kutsutaan perussopimuksen mukaisesti ”delegoiduiksi säädöksiksi” (SEUT-sopimuksen 290 artiklan 3 kohta).

– SEUT-sopimuksen 291 artiklan mukaan jäsenvaltiot voivat toteuttaa kaikki tarvittavat kansallisen lainsäädäntönsä mukaiset toimenpiteet unionin oikeudellisesti velvoittavien säädösten täytäntöönpanemiseksi. Kyseisillä säädöksillä voidaan siirtää täytäntöönpanovalta komissiolle silloin kun niiden täytäntöönpanemiseksi tarvitaan yhdenmukaisia edellytyksiä. Komission näin antamia säädöksiä kutsutaan perussopimuksen mukaisesti ”täytäntöönpanosäädöksiksi” (SEUT-sopimuksen 291 artiklan 4 kohta).

· Voimassa olevat aiemmat säännökset

SEUT-sopimuksen 290 ja 291 artikla.

· Johdonmukaisuus suhteessa unionin muuhun politiikkaan ja muihin tavoitteisiin

Ei sovelleta.

2. Kuulemiset ja vaikutusten arviointi

· Intressitahojen kuuleminen

· Asiantuntijatiedon käyttö

· Vaikutusten arviointi

Intressitahojen kuulemista, asiantuntijatiedon käyttöä ja vaikutusten arviointia ei tarvittu, koska ehdotus neuvoston asetuksen (EY) N:o 1217/2009 yhdenmukaistamiseksi Lissabonin sopimuksen kanssa on toimielinten välinen asia, joka koskee kaikkia neuvoston asetuksia. Lisäksi muutokset, jotka tehdään neuvoston asetuksen (EY) N:o 1217/2009 yksinkertaistamiseksi ja mukauttamiseksi sen soveltamisesta saatujen kokemusten perusteella, ovat laajuudeltaan rajoitettuja.

3. EHDOTUKSEN OIKEUDELLINEN SISÄLTÖ

· Ehdotetun toimen lyhyt kuvaus

Määritellä komissiolle siirretty säädösvalta ja komission täytäntöönpanovalta neuvoston asetuksen (EY) N:o 1217/2009 osalta ja vahvistaa näiden säädösten vastaavat hyväksymismenettelyt.

Lisäksi neuvoston asetuksen (EY) N:o 1217/2009 soveltamisesta saatujen kokemusten perusteella ehdotetaan, että mainitun asetuksen eräitä säännöksiä muutetaan tai poistetaan sen yksinkertaistamiseksi.

· Oikeusperusta

SEUT-sopimuksen 43 artikla.

· Toissijaisuusperiaate

Maatalouspolitiikka kuuluu EU:n ja jäsenvaltioiden jaettuun toimivaltaan. Se merkitsee sitä, että jollei EU anna alaa koskevia säännöksiä, toimivalta säilyy jäsenvaltioilla. Maatalouden kirjanpidon tietoverkko on ollut olemassa vuodesta 1965. Nykyisiä sääntöjä on perusteltua yhdenmukaistaa ja mukauttaa neuvoston asetuksen (EY) N:o 1217/2009 soveltamisesta saadun kokemuksen perusteella.

· Suhteellisuusperiaate

Ehdotus on suhteellisuusperiaatteen mukainen.

· Sääntelytavan valinta

Ehdotettu sääntelytapa: Euroopan parlamentin ja neuvoston asetus.

Muut sääntelytavat eivät soveltuisi seuraavasta syystä: asetusta on muutettava asetuksella.

4. TALOUSARVIOVAIKUTUKSET

Toimenpiteestä ei aiheudu unionille lisämenoja.

5. Lisätiedot

· Neuvoston asetuksen (EY) N:o 1217/2009 yksinkertaistaminen ja mukauttaminen sen soveltamisesta saatujen kokemusten perusteella

Kuten jäljempänä selostetaan, tietyt mainitun asetuksen säännökset ovat peräisin ajalta, jolloin annettiin verkoston luomisesta Euroopan talousyhteisön maatilojen tuloja ja taloutta koskevien kirjanpitotietojen keruuta varten 15 päivänä kesäkuuta 1965 annettu neuvoston asetus N:o 79/65/ETY [2]. Nuo säännökset ovat vanhentuneet eivätkä ne enää vastaa tietoverkon nykyistä rakennetta.

Euroopan parlamentille ja neuvostolle ei enää esitetä tietoverkkoon perustuvia kertomuksia maataloustuotteiden hintojen vuosittaista vahvistamista varten. Sen vuoksi säännös, jonka mukaan Euroopan parlamentille ja neuvostolle esitetään kertomuksia, on vanhentunut. Jotta muilla toimielimillä ja kansalaisilla olisi kuitenkin pääsy tietoverkkoon perustuviin dataan ja kertomuksiin, tällaiset tiedot olisi julkaistava internetissä.

Komissio ei myöskään tarvitse jäsenvaltioilta luetteloa kirjanpitotiloista ja valittavissa olevista kirjanpitotoimistoista, sillä useimmilla tiloilla on oma kirjanpitäjänsä/kirjanpitotoimistonsa, joilta saadaan dataa tietoverkkoon, tai datan keruusta huolehtii yhdyselin tai sen alihankkija. Lisäksi maatilailmoitusten toimittamiseen liittyvien menojen budjettivalvonta kuuluu erilliseen talousarviomenettelyyn, eikä sen pitäisi enää sisältyä mainittuun asetukseen.

Koska kumpaankin asetuksessa mainittuun selvitykseen (maatilojen tulojen toteaminen ja maatilojen taloudellisen toiminnan tutkiminen) sovelletaan valtaosin samoja sääntöjä, molempia selvitystyyppejä koskevat säännökset olisi yksinkertaisuuden vuoksi yhdistettävä.

Asetuksen liitteessä I on luettelo kunkin jäsenvaltion piireistä. Komissio muuttaa luetteloa asianomaisen jäsenvaltion pyynnöstä. Tällainen luettelo, joka sisältää myös jokaisesta piiristä valittavan tilojen lukumäärän, on myös kirjanpitotilojen valinnasta maatilojen tulojen selvittämistä varten 18 päivänä joulukuuta 2009 annetun komission asetuksen (EU) N:o 1291/2009 [3] liitteessä. Koska tämän asetuksen liite I on luonteeltaan varsin tekninen ja piirien luettelon muuttamiseksi tarvitaan joustavuutta, ehdotetaan, että tämän asetuksen liite I poistetaan ja valta vahvistaa kyseinen luettelo delegoiduilla säädöksillä siirretään komissiolle.

2011/0416 (COD)

Ehdotus

EUROOPAN PARLAMENTIN JA NEUVOSTON ASETUS

verkoston luomisesta Euroopan yhteisön maatilojen tuloja ja taloutta koskevien kirjanpitotietojen keruuta varten annetun neuvoston asetuksen (EY) N:o 1217/2009 muuttamisesta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan,

ottavat huomioon Euroopan komission ehdotuksen [4],

sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon [5],

noudattavat tavallista lainsäätämisjärjestystä [6],

sekä katsovat seuraavaa:

(1) Neuvoston asetuksella (EY) N:o 1217/2009 [7] siirretään komissiolle valta panna täytäntöön joitakin mainitun asetuksen säännöksiä.

(2) Lissabonin sopimuksen tultua voimaan komissiolle asetuksella (EY) N:o 1217/2009 siirretty valta on mukautettava Euroopan unionin toiminnasta tehdyn sopimuksen, jäljempänä ’perussopimus’, 290 ja 291 artiklaan.

(3) Komissiolle olisi siirrettävä valta hyväksyä säädösvallan siirron nojalla annettavia delegoituja säädöksiä perussopimuksen 290 artiklan mukaisesti eräiden asetuksen (EY) N:o 1217/2009 muiden kuin keskeisten osien täydentämiseksi tai muuttamiseksi seuraavien osalta: jäsenvaltioiden piirien luettelon vahvistaminen, piirin kirjanpitotilojen taloudellista kokoa koskevan kynnyksen ja tilojen lukumäärän vahvistaminen, kirjanpitotilojen hyväksymisedellytyksiä koskevien lisäsääntöjen vahvistaminen, kirjanpitotilojen valintasuunnitelman sisällön tarkentaminen, jäsenvaltioiden tietoverkkoa käsittelevien kansallisten komiteoiden toimintaa koskevien sääntöjen tarkentaminen, jäsenvaltioiden yhdyselinten toimintaa koskevien sääntöjen tarkentaminen ja maatilailmoituksiin sisällytettäviä kirjanpitotietoja koskevien sääntöjen vahvistaminen. On erityisen tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla. Komission olisi delegoituja säädöksiä valmistellessaan ja laatiessaan varmistettava, että asianomaiset asiakirjat toimitetaan Euroopan parlamentille ja neuvostolle yhtäaikaisesti, hyvissä ajoin ja asianmukaisesti.

(4) Jotta voitaisiin varmistaa asetuksen (EY) N:o 1217/2009 yhdenmukainen täytäntöönpano ja estää viljelijöiden välinen syrjintä, komissiolle olisi siirrettävä täytäntöönpanovalta maatalouden kirjanpidon tietoverkkoon liittyvää kiinteää korvausta koskevien sääntöjen osalta. Tätä valtaa olisi käytettävä yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 182/2011 [8] mukaisesti.

(5) Asetuksen (EY) N:o 1217/2009 soveltamisesta saatujen kokemusten perusteella mainitun asetuksen eräitä säännöksiä olisi muutettava tai poistettava sen yksinkertaistamiseksi.

(6) Asetuksen (EY) N:o 1217/2009 1 artiklan 3 kohdan mukaan Euroopan parlamentille ja neuvostolle on esitettävä vuosittain maatalouden kirjanpidon tietoverkkoon perustuvat kertomukset erityisesti maataloustuotteiden hintojen vuosittaista vahvistamista varten. Tällaisia kertomuksia ei kuitenkaan ole käytännössä toimitettu enää pitkään aikaan mainituille toimielimille maataloustuotteiden hintojen vuosittaista vahvistamista varten. Jotta muilla toimielimillä ja kansalaisilla olisi kuitenkin yksinkertainen ja helppo pääsy maatalouden kirjanpidon tietoverkkoon perustuviin vuosittaisiin analyyttisiin kertomuksiin, olisi säädettävä, että eräitä aloja koskevat kertomukset julkaistaan omalla verkkosivullaan.

(7) Maatalouden kirjanpidon tietoverkkoon kuuluvat kirjanpitotilat valitaan jäsenvaltioiden piirien luettelon perusteella. Luettelo on asetuksen (EY) N:o 1217/2009 liitteessä I. Tällainen luettelo on myös kirjanpitotilojen valinnasta maatilojen tulojen selvittämistä varten 18 päivänä joulukuuta 2009 annetun komission asetuksen (EU) N:o 1291/2009 [9] liitteessä. Päällekkäisiä listoja olisi yksinkertaisuuden vuoksi vältettävä. Piirien luettelon luonteen ja mahdollisten muutosten täytäntöönpanon tehokkuuden varmistamistarpeen huomioon ottamiseksi asetuksen (EY) N:o 1217/2009 liite I olisi poistettava ja komissiolle olisi siirrettävä valta vahvistaa kyseinen luettelo delegoiduilla säädöksillä. Siihen asti kun komissio vahvistaa tällaisen luettelon piireistä, asetuksen (EY) N:o 1217/2009 soveltamiseksi olisi käytettävä asetuksen (EU) N:o 1291/2009 liitteessä esitettyä luetteloa.

(8) Asetuksen (EY) N:o 1217/2009 5 artiklan 3 kohdassa vahvistetaan kirjanpitotilojen enimmäismäärä. Kyseisen säännöksen tarkoituksena on vahvistaa maatalouden kirjanpidon tietoverkon datan keruuseen liittyvät määrärahojen rajat. Koska mainitut määrärahat vahvistetaan unionin talousarvion vuosittaisessa valmistelu- ja hyväksymismenettelyssä, asetuksen (EY) N:o 1217/2009 5 artiklan 3 kohdassa säädetty enimmäismäärä on tarpeeton.

(9) Asetuksen (EY) N:o 1217/2009 II luvussa vahvistetaan maatilojen tulojen toteamista koskevat säännöt ja III luvussa maatilojen taloudellisen toiminnan tutkimista koskevat säännöt. Koska molempiin selvityksiin sovelletaan valtaosin samoja sääntöjä, molempia koskevat säännökset olisi yksinkertaisuuden vuoksi yhdistettävä.

(10) Asetuksessa (EY) N:o 1217/2009 on lisäksi säännöksiä, jotka eivät enää vastaa mainitun asetuksen mukaista käytäntöä. Komissio ei eritoten tarvitse jäsenvaltioilta luetteloa kirjanpitotiloista ja valittavissa olevista kirjanpitotoimistoista, sillä useimmilla tiloilla on oma kirjanpitäjänsä/kirjanpitotoimistonsa, joilta saadaan dataa tietoverkkoon, tai datan keruusta huolehtii yhdyselin tai sen alihankkija. Komissio ei myöskään enää edellytä kertomuksia kansallisten komiteoiden hyväksymien kirjanpitotilojen valintasuunnitelmien täytäntöönpanosta.

(11) Sen vuoksi asetusta (EY) N:o 1217/2009 olisi muutettava,

OVAT HYVÄKSYNEET TÄMÄN ASETUKSEN:

1 artikla

Muutetaan asetus (EY) N:o 1217/2009 seuraavasti:

(1) Korvataan 1 artiklan 3 kohta seuraavasti:

”3. Tämän asetuksen nojalla hankittu aineisto on ennen kaikkea perusta unionin maataloutta ja maataloustuotteiden markkinoita sekä maataloustuloja koskevien komission kertomusten laatimiselle. Nämä raportit on julkistettava.”.

(2) Muutetaan 2 artikla seuraavasti:

a) korvataan a alakohdassa ilmaisu ”tilan johtajalla” ilmaisulla ”viljelijällä”;

b) korvataan b alakohta seuraavasti:

”b) ’tilaluokalla’ maatiloja, jotka kuuluvat samaan maatilan teknistä ja taloudellista suuntautumista ja taloudellista kokoa koskevaan luokkaan, sellaisena kuin se määritellään unionin maatilaluokituksessa;”;

c) korvataan d alakohta seuraavasti:

”d) ’piirillä’ jäsenvaltion aluetta tai siitä kirjanpitotilojen valitsemiseksi rajattua osaa;”.

(3) Korvataan 3 artikla seuraavasti:

”3 artikla

Siirretään komissiolle valta antaa delegoituja säädöksiä 19 a artiklan mukaisesti jäsenvaltioiden piirejä koskevan luettelon vahvistamiseksi.

Siihen asti kun komissio vahvistaa mainitun luettelon piireistä, piirit katsotaan määritetyiksi komission asetuksen (EU) N:o 1291/2009* liitteessä.

---------------

*EUVL L 347, 24.12.2009, s. 14.”

(4) Korvataan II luvun otsikko seuraavasti:

”TIEDOT MAATILOJEN TULOJEN TOTEAMISEKSI JA TALOUDELLISEN TOIMINNAN TUTKIMISEKSI”.

(5) Korvataan 4 artikla seuraavasti:

”4 artikla

Tätä lukua sovelletaan kirjanpitotietojen keruuseen maatilojen vuotuisten tulojen toteamiseksi ja taloudellisen toiminnan tutkimiseksi.

Kyseiset tiedot kerätään säännöllisin ja erityisselvityksin.”.

(6) Muutetaan 5 artikla seuraavasti:

a) korvataan 1 kohta seuraavasti:

”1. Edellä 1 artiklan 2 kohdassa tarkoitettu seuranta-ala käsittää maatilat, joiden taloudellinen koko on suurempi tai yhtä suuri kuin kynnys, joka on ilmaistu euroina ja vastaa yhtä unionin maatilaluokituksessa määritellyistä alemmista taloudellisen kokoluokan rajoista.”;

b) poistetaan 3 kohta;

c) korvataan 4 kohta seuraavasti:

”4. Siirretään komissiolle valta antaa delegoituja säädöksiä 19 a artiklan mukaisesti piirin kirjanpitotilojen taloudellista kokoa koskevan kynnyksen ja tilojen lukumäärän vahvistamiseksi sekä kirjanpitotilojen hyväksymisedellytyksiä koskevien lisäsääntöjen vahvistamiseksi.”.

(7) Lisätään 5 a artikla seuraavasti:

”5 artikla

1. Jokaisen jäsenvaltion on laadittava kirjanpitotilojen valintasuunnitelma. Suunnitelmassa on varmistettava, että kirjanpito-otos on seuranta-alaa edustava.

Kirjanpitotilojen valintasuunnitelman on sisällettävä erityisesti kirjanpitotilojen jaottelu tilaluokkiin ja tilojen valintaa koskevat yksityiskohtaiset säännöt.

Se on laadittava uusimpien tilastotietojen perusteella ja esitettävä unionin maatilaluokituksen mukaisesti.

2. Siirretään komissiolle valta antaa delegoituja säädöksiä 19 a artiklan mukaisesti kirjanpitotilojen valintasuunnitelman sisällön tarkentamiseksi.”

(8) Muutetaan 6 artikla seuraavasti:

a) korvataan 2 kohta seuraavasti:

”2. Kirjanpitotilojen valinnasta vastaa kansallinen komitea. Tätä varten sen tehtävänä on erityisesti hyväksyä kirjanpitotilojen valintasuunnitelma.”;

b) korvataan 5 kohta seuraavasti:

”5. Siirretään komissiolle valta antaa delegoituja säädöksiä 19 a artiklan mukaisesti kansallisten komiteoiden toimintaa koskevien sääntöjen tarkentamiseksi.”.

(9) Korvataan 7 artikla seuraavasti:

”7 artikla

1. Jokaisen jäsenvaltion on nimettävä yhdyselin, jonka tehtävänä on

a) antaa kansalliselle komitealle, aluekomiteoille ja kirjanpitotoimistoille tietoa näihin sovellettavasta sääntelystä ja varmistaa sen moitteeton täytäntöönpano;

b) laatia ja esittää kirjanpitotilojen valintasuunnitelma kansallisen komitean hyväksyttäväksi ja toimittaa se sen jälkeen komissiolle;

c) laatia

i) luettelo kirjanpitotiloista;

ii) tapauksen mukaan luettelo kirjanpitotoimistoista, jotka ovat valmiita ja kykeneviä täyttämään maatilailmoituksen 10 artiklassa säädettyjen sopimusten ehtojen mukaisesti;

d) koota yhteen maatilailmoitukset, jotka kirjanpitotoimistot sille toimittavat;

e) tarkistaa, että ne on täytetty asianmukaisesti;

f) lähettää asianmukaisesti täytetyt maatilailmoitukset komissiolle vaaditussa muodossa ja asetetussa määräajassa;

g) toimittaa kansalliselle komitealle, aluekomiteoille ja kirjanpitotoimistoille 17 artiklassa tarkoitetut selvityspyynnöt ja toimittaa komissiolle vastaavat vastaukset.

2. Siirretään komissiolle valta antaa delegoituja säädöksiä 19 a artiklan mukaisesti yhdyselinten toimintaa koskevien sääntöjen tarkentamiseksi.”.

(10) Korvataan 8 artiklan 2 ja 3 kohta seuraavasti:

”2. Asianmukaisesti täytetyssä maatilailmoituksessa on kirjanpitotietoja, joiden avulla voidaan

- luonnehtia kirjanpitotilaa sen tuotannontekijöiden olennaisten osien avulla;

- arvioida kirjanpitotilan tulonmuodostusta erilaisten näkökohtien kannalta;

- ryhtyä sen sisällön todenmukaisuutta koskeviin tarkistuksiin.

3. Siirretään komissiolle valta antaa delegoituja säädöksiä 19 a artiklan mukaisesti maatilailmoituksiin sisällytettävien kirjanpitotietojen lajista ja esittämistavasta sekä niihin liittyvistä määritelmistä ja ohjeista.”.

(11) Korvataan 9 artikla seuraavasti:

”9 artikla

Viljelijän, jonka tila on valittu kirjanpitotilaksi, on toimitettava kirjanpitotiedot kirjanpitotoimistolle, joka täyttää hänen tilaansa koskevan ilmoituksen 10 artiklassa säädetyn sopimuksen ehtojen mukaisesti.”.

(12) Muutetaan 10 artikla seuraavasti:

a) korvataan 1 kohta seuraavasti:

”1. Jäsenvaltion vastuulla tehdään sopimus jäsenvaltion nimeämän toimivaltaisen viranomaisen ja kunkin kirjanpitotoimiston välillä. Tällä sopimuksella kirjanpitotoimisto sitoutuu täyttämään maatilailmoitukset 8 artiklan säännöksiä noudattaen.”;

b) poistetaan 2 kohta.

(13) Poistetaan III luku.

(14) Poistetaan 18 artikla.

(15) Muutetaan 19 artikla seuraavasti:

a) korvataan 1 kohdan a alakohta seuraavasti:

”a) kiinteän korvauksen, joka maksetaan jäsenvaltioille asianmukaisesti täytettyjen maatilailmoitusten toimittamisesta asetetussa määräajassa;";

b) lisätään 3 kohta seuraavasti:

”3. Komissio hyväksyy täytäntöönpanosäädöksillä 1 kohdan a alakohdassa tarkoitettua kiinteää korvausta koskevat säännöt. Nämä täytäntöönpanosäädökset hyväksytään 19 b artiklan 2 kohdassa tarkoitettua tarkastelumenettelyä noudattaen.".

(16) Lisätään 19 a ja 19 b artikla seuraavasti:

”19 a artikla

”1. Siirretään komissiolle valta antaa delegoituja säädöksiä tässä artiklassa säädetyin edellytyksin.

2. Siirretään komissiolle 3 artiklassa, 5 artiklan 4 kohdassa, 5 a artiklan 2 kohdassa, 6 artiklan 5 kohdassa, 7 artiklan 2 kohdassa ja 8 artiklan 3 kohdassa tarkoitettu valta antaa delegoituja säädöksiä määräämättömäksi ajaksi 1 päivästä tammikuuta 2013 alkaen.

3. Euroopan parlamentti tai neuvosto voi milloin tahansa peruuttaa 3 artiklassa, 5 artiklan 4 kohdassa, 5 a artiklan 2 kohdassa, 6 artiklan 5 kohdassa, 7 artiklan 2 kohdassa ja 8 artiklan 3 kohdassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä, tai jonakin myöhempänä, päätöksessä mainittuna päivänä. Päätös ei vaikuta jo voimassa olevien delegoitujen säädösten pätevyyteen.

4. Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle.

5. Edellä olevan 3 artiklan, 5 artiklan 4 kohdan, 5 a artiklan 2 kohdan, 6 artiklan 5 kohdan, 7 artiklan 2 kohdan ja 8 artiklan 3 kohdan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan kahdella kuukaudella.

19 b artikla

1. Komissiota avustaa maatalouden kirjanpidon tietoverkkoa käsittelevä komitea. Tämä komitea on asetuksessa (EU) N:o 182/2011* tarkoitettu komitea.

2. Kun viitataan tähän kohtaan, sovelletaan asetuksen (EU) N:o 182/2011 5 artiklaa.

------------

*EUVL L 55, 28.2.2011, s. 13.”

(17) Poistetaan liite I.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan [1 päivästä tammikuuta 2013].

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty […]

Euroopan parlamentin puolesta Neuvoston puolesta

Puhemies Puheenjohtaja

[1] EUVL L 328, 15.12.2009, s. 27.

[2] EYVL 109, 23.6.1965, s. 1859.

[3] EUVL L 347, 24.12.2009, s. 14.

[4] EUVL C […], […], s. […].

[5] EUVL C […], […], s. […].

[6] EUVL C […], […], s. […].

[7] EUVL L 328, 15.12.2009, s. 27.

[8] EUVL L 55, 28.2.2011, s. 13.

[9] EUVL L 347, 24.12.2009, s. 14.

--------------------------------------------------